Felicity Kendalová

Felicity Kendal, CBE (vlastným menom Felicity Ann Kendal, * 25. september 1946, Olney, Warwickshire, Anglicko) je anglická herečka, ktorá je známou svojou bohatou divadelnou kariérou, najmä v inscenáciách Shakespeara a súčasných britských hier. Za svoj prínos umeniu získala viacero ocenení a v roku 1995 jej bol udelený Rad britského impéria (CBE).

 Detstvo a mladosť 

Kendalová sa narodila v roku 1946 v Olton, Warwickshire, v Anglicku. Je dcérou herca a divadelného manažéra Geoffreyho Kendala a Laury Liddellovej. Mala staršiu sestru Jennifer, ktorá bola tiež herečka.

Keď mala sedem rokov, rodina sa presťahovala do Indie, kde jej otec viedol putovné divadlo. Cestovali po celej krajine a hrávali hry od Shakespeara či Shawa pre rôzne publikum – od školákov až po členov kráľovských rodín. Kendalová navštevovala niekoľko škôl a už ako malé dieťa účinkovala na javisku. Prvú hovorenú rolu mala ako dvanásťročná v inscenácii Sen noci svätojánskej. 

Ich divadelné zážitky inšpirovali film Shakespeare Wallah (1965), v ktorom Kendalová hrala hlavnú postavu Lizzie Buckingham. Film získal pozitívne ohlasy a Felicity priniesol prvé veľké uznanie.

V sedemnástich rokoch sa vrátila do Anglicka, kde pokračovala v štúdiu a herectve.

 Kariéra 

V 60. a 70. rokoch sa Kendalová objavila v niekoľkých televíznych seriáloch, napríklad Love Story, The Wednesday Play, The Tenant of Wildfell Hall či Edward the Seventh. Producenti aj diváci si ju obľúbili pre jej mladistvý vzhľad a prirodzený šarm. 

V roku 1975 bola obsadená do seriálu televíznej stanice BBC The Good Life, kde hrala Barbaru Good – ženu, ktorá sa s manželom rozhodne žiť sebestačne mimo mestského ruchu. Seriál sa stal veľkým hitom a získaval až 14 miliónov divákov na epizódu. Kritici chválili Kendalovej herecký výkon a jej prirodzený šarm, humor a pôvab, vďaka ktorým si postavu obľúbili milióny divákov.

V priebehu 70. rokov, patrila k zakladajúcim členom hereckej skupiny The Actors’ Company po boku Iana McKellena. V roku 1977 si zahrala v životopisnom filme Valentino, po boku hercov ako Rudolf Nurejev, Leslie Caron, Michelle Phillips a Carol Kane. Veľký úspech Kendalovej priniesli divadelné inscenácie ako Clouds (1978), či Amadeus (1979). V roku 1979 tiež účinkovala ako Prudence v adaptácii rovnomennej knihy od Jilly Cooper.

V 80. rokoch spolupracovala s dramatikom Tomom Stoppardom na premiérach jeho divadelných hier, vrátane On the Razzle (1981) a The Real Thing (1982), kde získala uznanie za jej emocionálne a charizmatické herecké výkony. V roku 1982 participovala na albume Shape Up and Dance, kde komentovala cvičebnú rutinu založenú na jóge a balete. Album sa udržal 13 týždňov v Top 40 britského rebríčka UK Albums Chart, v roku 1983 dosiahol 29. miesto a predalo sa ho viac než 200 000 kusov. 

V roku 1989 obdržala herecké ocenenie Evening Standard Theatre Award za vynikajúce herecké výkony v inscenáciách Much Ado About Nothing a Ivanov. 

V roku 1992 Kendalová získala hlavnú rolu v minisérii The Camomile Lawn, kde účinkovala po boku hercov ako Tara Fitzgerald, Toby Stephens, Rebecca Hall a Jennifer Ehle. Miniséria pritiahla viac než sedem miliónov divákov a zostala k roku 2022 najsledovanejšou drámou na Channel 4. O dva roky neskôr sa objavila v sitkome Honey for Tea,  ktorý sa stretol s kritikou a bol označený za „úplný neúspech“. Po tomto televíznom neúspechu sa sústredila predovšetkým na divadlo, až kým sa v roku 2003 nevrátila do televízie ako Rosemary Boxer v detektívnom seriáli Rosemary & Thyme. V seriáli účinkovala do roku 2006.

V roku 2013 sa Kendalová predstavila v prvej londýnskej obnove hry Relatively Speaking od Alana Ayckbourna v divadle Wyndham's Theatre. Neskôr toho roku absolvovala turné po Spojenom kráľovstve so Simonom Callowom v anglickom preklade hry Tchin-Tchin od François Billetdoux. Následne cestovala po Spojenom kráľovstve a Austrálii ako Judith Bliss v hre Hay Fever od Noëla Cowarda, ktorá potom v roku 2015 zaznamenala úspech aj na londýnskom West Ende.

V roku 2021 si zahrala svoju prvú muzikálovú rolu ako Evangeline Harcourt v londýnskej obnove Anything Goes v Barbican Theatre. O dva roky neskôr, v roku 2023, stvárnila Dotty Otley v komédii Noises Off v divadlách Phoenix Theatre a Theatre Royal Haymarket.

 Súkromný život 

Kendalová bola dvakrát vydatá: prvýkrát za Drewe Henleyho (19681979) a druhýkrát za Michaela Rudmana (19831991), obidva manželské zväzky sa skončili rozvodom. Z prvého manželstva má dvoch synov. V roku 1998 sa znovu spojila s Michaelom Rudmanom a zostali partnermi až do jeho smrti 30. marca 2023.

Kendalová bola vychovaná v katolíckej viere, pri druhom manželstve konvertovala na judaizmus. V roku 1998 vydala memoáre White Cargo.

V roku 1995 bola menovaná Komandérkou Rádu britského impéria (CBE) za prínos v oblasti dramatického umenia. Je ambasádorkou charitatívnej organizácie Royal Voluntary Service, predtým známej ako WRVS.

 Iné projekty 

 Externé odkazy 



 Zdroj 

Kategória:Anglické divadelné herečky
Kategória:Anglické filmové herečky
Kategória:Anglické televízne herečky
Kategória:Anglické dabingové herečky
Kategória:Anglické shakespearovské herečky
Kategória:Commanders of the Order of the British Empire
Kategória:Osobnosti z Warwickshire